奉和常舍人晚秋集賢院即事寄徐薛二侍郎
作者：司空曙
朝代：唐

paragraphs: 藹藹鳳凰宮，蘭臺玉署通。
夜霜凝樹羽，朝日照相風。
官附三台貴，儒開百氏宗。
司言陳禹命，侍講發堯聰。
香卷青編內，鉛分綠字中。
綴籤從太史，鏘佩揖羣公。
池接天泉碧，林交御果紅。
寒龜登故葉，秋蝶戀疎藂。
顏謝徵文並，鍾裴直事同。
離羣驚海鶴，屬思怨江楓。
地遠姑蘇外，山長越絕東。
慙當哲匠後，下曲本難工。